Corolla vind weer sy towerstaf | Maroela Media
Corolla vind weer sy towerstaf
Die nuwe Toyota Corolla. Foto: Verskaf
Toyota se Corolla is in 1986 en 1989 as die Suid-Afrikaanse Gilde van Motorjoernaliste se Motor van die Jaar gekroon. Ek kan daai Toyotas onthou. Ek was ŉ laaitie, en almal wat een gehad het, was verskriklik trots op hul nuwe rygoed.
Die laaste Toyota wat ek kan onthou waarna almal gesmag het, was die Conquest RSi. Die 160 was warm, maar die 180i witwarm. Sy sitplekke was fantasties. Toe kom die Camry. Toyota het hulle soos soetkoek verkoop. As ŉ mens aan klein gesinsbuksies dink, en nie ŉ Hilux of Fortuner nie, kan ek nie aan ŉ betowerende Toyota daarna dink nie. Tot nou.
Die splinternuwe Toyota Corolla is nie net mooi nie… dis ongelooflik mooi. Die lyne vloei mooi van voor na agter. Dit is een van die eerste Toyotas waar ons in Suid-Afrika ook die mooi groot wiele kry. Dit rond die pakket perfek af.
Dan klim ŉ mens in, en die verbasing groei. Die binneruim beïndruk net so veel soos die buitekant. Mooi sitplekke, luukse en sagte materiale op die paneelbord… sjoe. Dit eindig nie daar nie. Die Corolla pronk met sewe lugsakke, ABS, EBD, vastrapbeheer, blindekolwaarskuwing met baanbeheer en aanpasbare spoedbeheer. Alle nuwe Toyotas word verkoop met 20 Gb komplimentêre Wi-Fi en die Corolla het Apple CarPlay en Android Auto.
Dié spesifieke Corolla is die 2.0 XR-outo-model. Die atmosferiese 2.0-viersilinderpetrolenjin bied 125 kW en 200 Nm. Dit neem ŉ ratse 8,6 sekondes van 0 – 100 km/h en hy sal aanhou draf tot 195 km/h. My enigste kwessie met die Corolla is ook sy sterkpunt, naamlik die CVT-palwisseltransmissie. Toyota sŉ is by verre die beste op die mark met 10 voorafgeprogrammeerde “ratte”, maar as jy wil jaag, is ŉ CVT nie lekker nie. ŉ CVT is wel puik vir brandstofverbruik. Ek het ŉ paar vergaderings met die Corolla bygewoon, en in die dorpsverkeer in en om Pretoria kon ek ŉ baie billike 6,8 ℓ/100 km handhaaf. Ek glo dit sal nóg beter wees op die oop pad.
Op die pad voel die Corolla uitermatig sag geveer, ondanks sy groot wiele met laeprofielbande. Padhouvermoë is indrukwekkend en die stuurgevoel verbasend in dié segment. Die kajuit is goed geïsoleer en te danke aan luukshede soos outomatiese ligte en ruitveërs is ŉ mens voorwaar kalm agter die stuur.
Dit is bitter maklik om dié Corolla op te som. Dit is pragtig, puik toegerus en goedkoper as sy naaste mededingers. Ek wil beslis die handrat onder hande kry, want ek dink daar is ŉ kant van die Corolla se karakter wat nie met ŉ CVT toeganklik is nie. Voor jy jou volgende voertuig koop – moet nie net ŉ sportnutsvoertuig gaan koop nie. Sedans ry bitter lekker, en bied baie goeie kattebakspasie. Neem ŉ Corolla vir ŉ toetsrit; jy sal moontlik verbaas wees.
Toyota Corolla 1.8 XS 104 kW/171 Nm 6,2 ℓ/100 km R380 200
Toyota Corolla 2.0 XR 125 kW/200 Nm 6,5 ℓ/100 km R420 500
Toyota Corolla 2.0 XR outo 125 kW/200 Nm 6,0 ℓ/100 km R433 700
Die reeks word gedek deur ŉ 3 jaar/100 000 km-waarborg en 6-dienste-diensplan.
Honda Civic 1.8 Elegance 104 kW/174 Nm 6,3 ℓ/100 km 5 jaar/200 000 km-waarborg
5 jaar/90 000 km-diensplan R441 800
Mazda 3 2.0 Astina 121 kW/213 Nm 6,2 ℓ/100 km 3 jaar/onbeperkte km-waarborg
3 jaar/onbeperkte km-diensplan R474 600
Toyota Corolla 1.8 Sprinter het in 1984 R10 500.00 gekos.
Foto’s kan nie die kar gestand doen nie. Gaan kyk in die vertoon kamers, veral in wit, en dan sien julle hoe ‘n mooi kar lyk. En die komplimente van ‘n Suzuki aanhanger! Die Koreane gaan moet spoed vang, die Japenese is besig om met ‘n krag by te kom!
Wow – Dankie Toyota
Die Corrola familie is al so ingewortel in harte, dat die legende-status van hierdie betroubare ry-ysters, hulle nooit maklik ontneem sal word nie.
Tien raaiskote: watter voertuig dink jy pryk onder my afdak?